b"\n_START_ARTICLE_\nEtiopia\n_START_SECTION_\nNavnet\n_START_PARAGRAPH_\nNavnet Etiopia betyr \xc2\xabDe svartes land\xc2\xbb, og er dannet av de to greske ordene aithos (\xc2\xabbrenne\xc2\xbb) og ops (\xc2\xabansikt\xc2\xbb), det vil si \xc2\xab(mennesker med) ansikter (svart)brent (av sol)\xc2\xbb. Navnet Etiopia skrives med ge'ez-skrift \xe1\x8a\xa2\xe1\x89\xb5\xe1\x8b\xae\xe1\x8c\xb5\xe1\x8b\xab, det offisielle Den f\xc3\xb8derale demokratiske republikken Etiopia skrives \xe1\x8b\xa8\xe1\x8a\xa2\xe1\x89\xb5\xe1\x8b\xae\xe1\x8c\xb5\xe1\x8b\xab \xe1\x8d\x8c\xe1\x8b\xb4\xe1\x88\xab\xe1\x88\x8b\xe1\x8b\x8a \xe1\x8b\xb2\xe1\x88\x9e\xe1\x8a\xad\xe1\x88\xab\xe1\x88\xb2\xe1\x8b\xab\xe1\x8b\x8a \xe1\x88\xaa\xe1\x8d\x90\xe1\x89\xa5\xe1\x88\x8a\xe1\x8a\xad._NEWLINE_Navnet Aethiopia (\xce\x91\xe1\xbc\xb0\xce\xb8\xce\xb9\xce\xbf\xcf\x80\xce\xaf\xce\xb1) forekommer to ganger i Iliaden og tre ganger i Odysseen. Den greske historikeren Herodot bruker det spesifikt om alt land s\xc3\xb8r for Egypt, og med det b\xc3\xa5de det n\xc3\xa5v\xc3\xa6rende Sudan og Etiopia. Den eldste kjente bruken av navnet Ityopya innenfor regionen er fra 300-tallet, p\xc3\xa5 innskrifter i stein etter kong Ezana av Kongeriket Aksum._NEWLINE_Plinius den eldre hevdet at landet hadde sitt navn etter en person med navnet \xc2\xabAethiops\xc2\xbb, som var s\xc3\xb8nn av Hefaistos. Det greske personnavnet ble fanget opp og brukt i ge'ezteksten Mats'hafa Aksum (Boken om Aksum) fra 1400-tallet. Her fremstilles Ityopp'is som en ellers unevnt s\xc3\xb8nn av Kusj, s\xc3\xb8nnes\xc3\xb8nn av Bibelens Noah, som skal ha v\xc3\xa6rt grunnleggeren av byen Aksum. I den norske bibeloversettelsen av 1930 brukes ordet Etiopia flere steder hvor det tales om et fremmed rike eller folkeslag. I den hebraiske teksten st\xc3\xa5r det Kusj, og i nyere bibeloversettelser (NO78) brukes Nubia. _NEWLINE_Tidligere har landet, og regionen, v\xc3\xa6rt kjent som \xc2\xabAbyssinia\xc2\xbb, et navn som er avledet av Habesh, som er en gammelarabisk form for det etiopiske ordet \xe1\xb8\xa4aba\xc5\x9b\xc4\x81t. Den moderne formen av ordet, Habesha, brukes fortsatt om landets innbyggere. Det moderne arabiske ordet Al-\xe1\xb8\xa4abashah betyr \xc2\xabhabeshafolkets land\xc2\xbb.\n_START_SECTION_\nDemografi\n_START_PARAGRAPH_\nFolketallet i Etiopia er raskt \xc3\xb8kende, og ventes \xc3\xa5 passere 100 millioner innbyggere om kort tid. Den \xc3\xa5rlige befolkningsveksten er p\xc3\xa5 3,2\xc2\xa0%, noe som er den 8. raskeste befolkningsveksten i verden._NEWLINE_Gjennomsnittlig levealder har \xc3\xb8kt fra 45 \xc3\xa5r i 1991 til 56 \xc3\xa5r i 2010, og barned\xc3\xb8deligheten er halvert i den samme perioden. Gjennomsnittlig levealder p\xc3\xa5 56 \xc3\xa5r gir en rangering som nr. 195 av 221 land (2011)._NEWLINE_I alt finnes det mer enn 90 etniske grupper i Etiopia, hvorav sju omfatter mer enn \xc3\xa9n million mennesker. Den st\xc3\xb8rste folkegruppen er oromoer med 34,9\xc2\xa0%, som er delt i flere undergrupper. De er tradisjonelt nomader, snakker oromo, og er stort sett bosatt i Oromiaprovinsen. De er i delvis opposisjon til sentralmyndighetene, og noen \xc3\xb8nsker uavhengighet._NEWLINE_Tradisjonelt har amharer (26,9\xc2\xa0%) og tigreanere (6,1\xc2\xa0%) v\xc3\xa6rt de dominerende, statsb\xc3\xa6rende og landeiende folkegruppene i Etiopia. De lever i den nordlige del av landet, og rundt Addis Abeba. De snakker henholdsvis amharisk og tigrinja/tigr\xc3\xa9._NEWLINE_Somaliere (6,2\xc2\xa0%) er tradisjonelt muslimer og lever som nomader i den store men sparsomt bebodde Somaliregionen n\xc3\xa6r grensen til Somalia, i et konfliktomr\xc3\xa5de som ogs\xc3\xa5 er kjent som Ogaden. De \xc3\xb8nsker \xc3\xa5 innlemme \xc2\xabsine\xc2\xbb deler av Etiopia i Somalia. Andre grupper er sidama (4\xc2\xa0%), guragie (et lite, men innflytelsesrikt handelsfolk; 2,5\xc2\xa0%), welaita (2,3\xc2\xa0%), hadiya (1,7\xc2\xa0%), afarer (1,7\xc2\xa0%), gamo (1,5\xc2\xa0%) og 12,5\xc2\xa0% andre grupper._NEWLINE_Det snakkes mellom 77 og 85 spr\xc3\xa5k i Etiopia. Amharisk og oromo er mest utbredt, og snakkes av henholdsvis 32,7 og 31,6\xc2\xa0% av innbyggerne. St\xc3\xb8rsteparten av spr\xc3\xa5kene i landet tilh\xc3\xb8rer den afroasiatiske spr\xc3\xa5kfamilien, mens rundt 20 spr\xc3\xa5k er nilosahariske.\n_START_SECTION_\nUrbanitet\n_START_PARAGRAPH_\n17\xc2\xa0% av innbyggerne bor i byer; andelen er \xc3\xb8kende og ventes \xc3\xa5 v\xc3\xa6re 30\xc2\xa0% i 2030. Til sammenligning er andelen bybefolkning i nabolandene Sudan og Kenya henholdsvis 45 og 47\xc2\xa0%.\n_START_SECTION_\nPolitiske partier og valg\n_START_PARAGRAPH_\nDet politiske systemet i landet er basert p\xc3\xa5 koalisjoner mellom etnisk baserte partier. Den regjerende koalisjonen EPRDF best\xc3\xa5r av fire politiske partier med bakgrunn i ulike regioner/folkegrupper: Oromo Peoples' Democratic Organization (OPDO) fra oromoene; Amhara National Democratic Movement (ANDM) fra amharer; South Ethiopian Peoples' Democratic Front (SEPDF) fra Region for s\xc3\xb8rlige nasjoner, nasjonaliteter og folk og Tigrayan Peoples' Liberation Front (TPLF) fra tigreanere. Ogs\xc3\xa5 de seks partiene som samarbeider med koalisjonen er basert p\xc3\xa5 regionalitet og etnisitet._NEWLINE_Ved Etiopias parlamentsvalg 2010 fikk EPRDF-koalisjonen 499 av de 547 setene i parlamentet, partier som er alliert med EPRDF fikk 46 seter, opposisjonsalliansen Medrek fikk ett sete, og en uavhengig representant fikk det siste setet._NEWLINE_Flere av de siste valgene har blitt boikottet av opposisjonen, \xc2\xabfordi de mente at regjeringen hadde laget valgregler som gjorde det umulig for andre \xc3\xa5 vinne frem\xc2\xbb. Under parlamentsvalget i 2010 ble \xc2\xabflere potensielt sterke opposisjonskandidater fengslet eller befant seg i eksil under valget. Offisielle og uoffisielle observat\xc3\xb8rer fra organisasjoner som Den europeiske union (EU) og Human Rights Watch meldte om en lang rekke initiativ for \xc3\xa5 stilne motstandere og undertrykke mediene og sivilsamfunnet, inkludert drap og trusler.\xc2\xbb_NEWLINE_Under statsminister Abiy Ahmed, som tiltr\xc3\xa5dte i april 2018, har landet gjennomg\xc3\xa5tt en demokratiserings- og reformprosess, i tillegg til at det ble inng\xc3\xa5tt en fredsavtale med Eritrea.\n_START_SECTION_\nForsvars- og utenrikspolitikk\n_START_PARAGRAPH_\nEtiopia er medlem av FN, de fleste av FNs s\xc3\xa6rorganisasjoner, Verdensbanken, Den afrikanske union, ACP, G24-landene, COMESA og Cotonou-avtalen._NEWLINE_Etiopia ble medlem av Folkeforbundet i 1923, og av FN fra opprettelsen. Landet samarbeidet tett med Storbritannia fram til 1945, og med USA etter dette. Etiopia var en av initiativtagerne til Organisasjonen for afrikansk enhet i 1963, og OAUs hovedkontor ble lagt til Addis Abeba. Etter revolusjonen i 1974 ble Etiopia offisielt medlem av Organisasjonen av alliansefrie nasjoner, men utviklet i realiteten tette b\xc3\xa5nd til Sovjetunionen og dets allierte. _NEWLINE_Etter regimeskiftet i 1991 har landet utviklet tette b\xc3\xa5nd til USA. USA er n\xc3\xa5 Etiopias st\xc3\xb8rste bistandspartner, og Etiopia er en av USAs allierte i krigen mot terror. USA samarbeider med etiopisk etterretning om \xc3\xa5 overv\xc3\xa5ke al-Qaidamedlemmer i nabolandet Somalia. Det er ogs\xc3\xa5 kjent at Central Intelligence Agency bruker hemmelige fengsler i Etiopia, s\xc3\xa5kalte black site-fengsler, for \xc3\xa5 fengsle og avh\xc3\xb8re uidentifiserte fanger i krigen mot terror._NEWLINE_Etiopia har ogs\xc3\xa5 gode relasjoner til Israel og Saudi-Arabia, og undertegnet i 1999 en sikkerhetsavtale med Jemen \xe2\x80\x93 trolig p\xc3\xa5 grunn av felles fiendskap med Somalia._NEWLINE_Etiopia har et anstrengt forhold til nabolandet Somalia p\xc3\xa5 grunn av p\xc3\xa5g\xc3\xa5ende grensestridigheter i Ogadenomr\xc3\xa5det. Forholdet til Eritrea har g\xc3\xa5tt i b\xc3\xb8lger; Eritrea ble innlemmet i Etiopia i 1950 p\xc3\xa5 FNs og Italias initiativ. Under og etter den eritreiske selvstendighetskrigen var det et godt forhold mellom TPLF, som fikk kontroll over Etiopia i 1991, og den eritreiske frigj\xc3\xb8ringsbevegelsen EPLF, som samme \xc3\xa5r overtok styringen av Eritrea, og den etiopiske regjeringen bidro til Eritreas selvstendighet i 1993. Den eritreisk-etiopiske krigen 1998\xe2\x80\x932000 dreide seg tilsynelatende om grensestridigheter, men kan ha hatt flere motiver. Grensen mellom de to landene ble 2000\xe2\x80\x9308 overv\xc3\xa5ket av UNMEE. Forholdet til nabolandet Sudan var lenge spent fordi Etiopia st\xc3\xb8ttet SPLMs kamp for et uavhengig S\xc3\xb8r-Sudan, men ble bedre mot slutten av 1990-tallet, og Sudan, Jemen og Etiopia har siden 2004 et samarbeid i en regional \xc2\xabantiterror-akse\xc2\xbb._NEWLINE_Milit\xc3\xa6rutgiftene ligger (per 2009) p\xc3\xa5 moderate 1,2\xc2\xa0% av BNP. Landet har (per 2007) 525 kampfly, 20 kamphelikoptre og ca. 400 russiskproduserte stridsvogner. Milit\xc3\xa6rtjeneste er frivillig, og varer 16 m\xc3\xa5neder.\n_START_SECTION_\nRettsvesen\n_START_PARAGRAPH_\nEtiopias rettsvesen er knyttet til regionene/delstatene. Straffesaker behandles i lokale domstoler med \xc3\xa9n dommer. Sivilrettslige saker og straffesaker behandles p\xc3\xa5 et midlere niv\xc3\xa5, og det finnes en h\xc3\xb8yesterett i hver region. Det finnes ogs\xc3\xa5 en f\xc3\xb8deral appelldomstol og en f\xc3\xb8deral h\xc3\xb8yesterett. Leder og nestleder for h\xc3\xb8yesterett utnevnes av folkerepresentanthuset etter forslag fra statsministeren. Shariadomstoler finnes for religi\xc3\xb8se og famili\xc3\xa6re saker for de av innbyggerne som er muslimer.\n_START_SECTION_\nStatens inntekter\n_START_PARAGRAPH_\nEtiopia er avhengig av bistand, s\xc3\xa6rlig i \xc3\xa5r med t\xc3\xb8rke. Viktige bistandspartnere er IMF, Verdensbanken, USA, Storbritannia og EU. Bistanden utgj\xc3\xb8r \xc3\xa9n milliard USD \xc3\xa5rlig, av et statsbudsjett p\xc3\xa5 5 milliarder USD. Budsjett\xc3\xa5ret begynner 8. juli.\n_START_SECTION_\nForholdet til Norge\n_START_PARAGRAPH_\nEtiopia er representert i Norge ved sin ambassade i Stockholm, mens Norge er representert i Etiopia ved sin ambassade i Addis Abeba, som ble opprettet i 1991. Flere norske misjons- og bistandsorganisasjoner arbeider i Etiopia, blant annet Det Norske Misjonsselskap, Norsk Luthersk Misjonssamband, Frikirken, Flyktninghjelpen, Redd Barna, Norges R\xc3\xb8de Kors og Norsk Folkehjelp. _NEWLINE_Mellom 35 og 60 barn blir adoptert fra Etiopia til Norge hvert \xc3\xa5r, gjennom Adopsjonsforum._NEWLINE_Etiopias handel med Norge utgjorde i 2008 22,8 mill. NOK import til Etiopia, og 35,6 mill. NOK eksport til Norge. Norge ga i 2008 250 mill. NOK i utviklingsbistand, herunder ogs\xc3\xa5 n\xc3\xb8dhjelp._NEWLINE_Det meste av den norske st\xc3\xb8tten gis via norske frivillige organisasjoner og FN.\n_START_SECTION_\nEksport\n_START_PARAGRAPH_\nEtiopias eksport bestod tidligere i all hovedsak av kaffe, som utgjorde opp til 65\xc2\xa0% av eksportinntektene. P\xc3\xa5 grunn av en bevisst spredning av eksportproduksjonen utgj\xc3\xb8r kaffe per 2010 om lag 35\xc2\xa0% av eksportinntektene. Andre eksportprodukter er roser og andre gartneriprodukter, bomull, l\xc3\xa6r- og skinnprodukter, gull og khat._NEWLINE_De viktigste eksportlandene er Kina (13,3\xc2\xa0%), Tyskland (10\xc2\xa0%), Saudi-Arabia (7,6\xc2\xa0%), USA (7,4\xc2\xa0%), Nederland (6,5\xc2\xa0%), Sudan (4,5\xc2\xa0%) og Belgia (4,1\xc2\xa0%). (2009)_NEWLINE_Norge importerer roser, honning og kaffe.\n_START_SECTION_\nNaturressurser\n_START_PARAGRAPH_\nEtiopia antas \xc3\xa5 ha store mineralforekomster, men det er bare gull som i utvinnes i noe omfang. I mindre grad utvinnes det platina, salt, kaliumklorid, kull og jernmalm. Landet har sannsynligvis uutnyttede ressurser av petroleum og naturgass, s\xc3\xa6rlig i s\xc3\xb8rvest, i grenseomr\xc3\xa5dene mot Sudan, men omfanget av dette er enn\xc3\xa5 ikke kartlagt._NEWLINE_Landet har, med sine h\xc3\xb8ydeforskjeller, et betydelig potensial for vannkraftproduksjon, s\xc3\xa6rlig Den bl\xc3\xa5 Nil. Store vannkraftverk er blant annet Tana Beles-demningen i Den bl\xc3\xa5 Nil, Tekeze-demningen i en bielv til Nilen og Gilgel Gibe vannkraftverk i Omovassdraget._NEWLINE_Etiopias energiforsyning er 90\xc2\xa0% basert p\xc3\xa5 vannkraft. \xc3\x85rlig produksjon (per 2007) er 3,46 milliarder kWh.\n_START_SECTION_\nPrim\xc3\xa6rn\xc3\xa6ringer\n_START_PARAGRAPH_\nJordbruket st\xc3\xa5r for 45\xe2\x80\x9350\xc2\xa0% av BNP, 85\xc2\xa0% av sysselsettingen og 60\xc2\xa0% av eksportinntektene._NEWLINE_Viktige landbruksprodukter er korn, belgfrukter, kaffe, sukkerr\xc3\xb8r, khat, poteter, oljevekster og avsk\xc3\xa5rne blomster._NEWLINE_Husdyrbruket er sv\xc3\xa6rt omfattende i deler av landet. I lavlandet i s\xc3\xb8r, s\xc3\xb8r\xc3\xb8st og \xc3\xb8st kan s\xc3\xa5 mange som 7 millioner innbyggere v\xc3\xa6re avhengig av pastoralisme, og buskapene omfatter 35 millioner kveg, 25 millioner sauer og 18 millioner geiter, (2003) noe som ogs\xc3\xa5 er grunnlag for industri med huder.\n_START_SECTION_\nSamferdsel\n_START_PARAGRAPH_\nDen 784 km lange jernbanestrekningen Ethio-Djibouti Railways mellom Addis Abeba og havnen i byen Djibouti ble bygget mellom 1897 og 1917, men har de siste \xc3\xa5rene ikke hatt passasjertrafikk mellom Addis Abeba og Dire Dawa. Banen er under opprusting. I 2012 startet byggingen av 34 kilometer med dobbelsporet bybane i Addis Abeba. Bybanen blir normalsporet og elektrifisert, og er forventet ferdig i slutten av 2015._NEWLINE_Havna i Djibouti er uansett viktig for etiopisk eksport, s\xc3\xa6rlig etter at Etiopia mistet adgang til havnene i Assab og Massawa som f\xc3\xb8lge av krigen med Eritrea.  _NEWLINE_Veinettet har de siste par ti\xc3\xa5r v\xc3\xa6rt under rask utbygging, til en stor del finansiert av utenlandske l\xc3\xa5n. Det transafrikanske hovedveinettet forbinder Addis Abeba med Nairobi i Kenya og Khartoum i Sudan. De viktigste flyplassene er Bole internasjonale lufthavn ved Addis Abeba og Aba Tenna Dejazmach Yilma internasjonale lufthavn ved Dire Dawa; 25 mindre flyplasser betjener den innenlandske trafikken. Det statseide flyselskapet Ethiopian Airlines har b\xc3\xa5de innenlandske og internasjonale/interkontinentale flyruter.\n_START_SECTION_\nBedriftsstruktur og eierskap\n_START_PARAGRAPH_\nB\xc3\xa5de Folkerepublikken Kina og India \xc3\xb8ker sine investeringer i Etiopia. Utenlandsinvesteringene har skutt betydelig i v\xc3\xa6ret de siste 5 \xc3\xa5rene. Dette gjelder ikke bare landbrukssektoren, men ogs\xc3\xa5 innen gruver og industri som tekstilproduksjon, olje (i Ogaden og Gambella), gull, skinn og huder (herunder skoproduksjon) og bilproduksjon. Landet er under press fra WTO med tanke p\xc3\xa5 privatisering, men myndighetene holder fortsatt igjen i liberaliseringen i en rekke sektorer, som banker, energiforsyning og telekommunikasjoner.\n_START_SECTION_\nBankvesenet\n_START_PARAGRAPH_\nDe etiopiske bankene og forsikringsselskapene ble nasjonalisert etter revolusjonen i 1974. Siden midten av 1990-tallet har det v\xc3\xa6rt lov \xc3\xa5 etablere private banker og forsikringsselskap igjen, og disse dekker (per 2005) 20\xc2\xa0% av l\xc3\xa5nemarkedet. Hele den private banksektoren er p\xc3\xa5 etiopiske hender, og regjeringen forfekter sterkt at det b\xc3\xb8r fortsette slik._NEWLINE_Etiopias nasjonalbank er sentralbank.\n_START_SECTION_\nTurisme\n_START_PARAGRAPH_\nTurismen til Etiopia er i vekst, og landet har b\xc3\xa5de attraktiv natur og flere gamle kulturminner fra tidligere h\xc3\xb8ykulturer, noe som vises igjen i Etiopias ni verdensarvomr\xc3\xa5der. Turismen utgj\xc3\xb8r sammen med samferdsel den st\xc3\xb8rste andelen av tjenesteytende n\xc3\xa6ringer, og ansl\xc3\xa5s per 2011 \xc3\xa5 kunne bli 500\xc2\xa0000 turister \xc3\xa5rlig. I 2014 ble Ethiopian Tourism Organisation (ETO) etablert av regjeringen i samarbeid med FNs utviklingsprogram (UNDP). ETOs form\xc3\xa5l er \xc3\xa5 utvikle turisme-relaterte prosjekter og styrke reiselivsn\xc3\xa6ringen for p\xc3\xa5 den m\xc3\xa5ten \xc3\xa5 bidra til \xc3\xb8konomisk vekst.\n_START_SECTION_\nKalender\n_START_PARAGRAPH_\nDen etiopiske kalenderen er basert p\xc3\xa5 den koptiske kalender, som i sin tur er basert p\xc3\xa5 den egyptiske kalender, men man har ogs\xc3\xa5 tatt inn elementer fra den julianske kalender. Som den koptiske kalender har den etiopiske tolv m\xc3\xa5neder \xc3\xa0 tretti dager, samt fem eller seks epagomenale dager, ofte kalt \xc2\xabden trettende m\xc3\xa5ned\xc2\xbb. Kalenderen er nesten 8 \xc3\xa5r bak v\xc3\xa5r gregorianske, p\xc3\xa5 grunn av uenighet om tidspunktet for Jesu f\xc3\xb8dsel._NEWLINE_Nasjonaldagen er 28. mai, til minne om Dergs fall etter den etiopiske borgerkrigen i 1991. Andre offentlige h\xc3\xb8ytidsdager er Julaften (7. januar!), helligtrekongersdag (19. januar), minnedagen for slaget ved Adwa (1. mars), 1. mai, minnedagen for seieren over Italia i 1941 (5. mai) og nytt\xc3\xa5r (11. september!). I tillegg kommer f\xc3\xb8lgende bevegelige helligdager innen islam og kristendommen: Id al-adha, Mawlid, Langfredag, Andre p\xc3\xa5skedag, Korsets opph\xc3\xb8yelse og Id al-fitr.\n_START_SECTION_\nUtdanning\n_START_PARAGRAPH_\nSkolesystemet i Etiopia best\xc3\xa5r av 8-\xc3\xa5rig barneskole, 2-\xc3\xa5rig ungdomsskole og 2-\xc3\xa5rig videreg\xc3\xa5ende skole. Skolegang er gratis, men ikke obligatorisk; 83\xc2\xa0% av barna g\xc3\xa5r p\xc3\xa5 skolen, men bare 38\xc2\xa0% fullf\xc3\xb8rer grunnskolen, mens 43\xc2\xa0% av barn mellom 5 og 14 \xc3\xa5r arbeider. 17\xc2\xa0% av ungdommen g\xc3\xa5r i videreg\xc3\xa5ende skole, mens 1,6\xc2\xa0% tar h\xc3\xb8yere utdanning. Landet har mer enn 32 universiteter og flere private og offentlige h\xc3\xb8yskoler. Universitetet i Addis Abeba ble grunnlagt i 1950._NEWLINE_Historisk sett har den etiopisk-ortodokse kirke hatt kontroll over l\xc3\xa6rdomssektoren i landet, men fra 1900-tallet ble skolevesenet sekularisert. 57\xc2\xa0% av befolkningen er analfabeter, men bare 50\xc2\xa0% av landets unge er det.\n_START_SECTION_\nMassemedia\n_START_PARAGRAPH_\nSelv om ytringsfrihet er fastsl\xc3\xa5tt i grunnloven, er sensur fra myndighetenes side vanlig, med arrestasjoner av journalister, og sensur av utenlandske internettsider og nyhetssendinger. Organisasjonen Reportere uten grenser rangerer Etiopia som nummer 139 av 178 land p\xc3\xa5 sin pressefrihetsindeks for 2010, blant annet p\xc3\xa5 grunn av \xc3\xb8kt kontroll med journalister i forbindelse med valgene i mai 2010. Det rapporteres ogs\xc3\xa5 om at en journalist i Voice of America ble utvist i juni 2010 for \xc3\xa5 ha meldt at myndighetene hadde utf\xc3\xb8rt en massakre mot 70 sivile i Ogadenomr\xc3\xa5det._NEWLINE_Landet har 9 radiostasjoner, hvorav 8 sender p\xc3\xa5 AM-nettet og \xc3\xa9n p\xc3\xa5 kortb\xc3\xb8lgenettet. Det statseide Ethiopian Television Company startet sendinger i 1964, og sender i dag i to kanaler. De sender p\xc3\xa5 fem nasjonale spr\xc3\xa5k, fransk, arabisk og engelsk. P\xc3\xa5 grunn av lav leseferdighet er det f\xc3\xa5 aviser i landet. Addis Zemen skrives p\xc3\xa5 amharisk, og var tidligere offisielt organ for Etiopias arbeiderparti. Andre aviser er Addis Fortune, ukeavisen Capital Ethiopia og Ethiopian Reporter. Ukeavisen Yeroo utgis i Oromiaregionen, og kan sees som en opposisjonsavis. Mestawet Ethiopian Newspaper er et m\xc3\xa5nedstidsskrift for etiopiere i USA._NEWLINE_If\xc3\xb8lge tall fra FN er det 1,6 aviser per 1000 innbyggere, 1\xc2\xa0% har datamaskin, 0,5\xc2\xa0% har internettilgang og 2,4\xc2\xa0% har mobiltelefon.\n_START_SECTION_\nHelse og levek\xc3\xa5r\n_START_PARAGRAPH_\nEtiopia sk\xc3\xa5rer ekstremt d\xc3\xa5rlig p\xc3\xa5 de fleste levek\xc3\xa5rsindekser, og p\xc3\xa5 FNs Liste over land etter HDI er landet nummer 157 av 169 (2011). If\xc3\xb8lge tall fra FN lever 44\xc2\xa0% av innbyggerne under nasjonal fattigdomsgrense, 41\xc2\xa0% er underern\xc3\xa6rt og 39\xc2\xa0% lever i ekstrem fattigdom._NEWLINE_Kombinasjonen av t\xc3\xb8rkekatastrofer (i 1972\xe2\x80\x9374, 1984\xe2\x80\x9385, 1991\xe2\x80\x9392, 1994, 1999 og 2003), borgerkrig 1974\xe2\x80\x9391 og krig med Eritrea 1998\xe2\x80\x932000 har gjort at store deler av befolkningen lever p\xc3\xa5 et eksistensminimum. I deler av landet oppst\xc3\xa5r t\xc3\xb8rke med p\xc3\xa5f\xc3\xb8lgende humanit\xc3\xa6re katastrofer relativt regelmessig. Dette gjelder s\xc3\xa6rlig Somaliregionen, s\xc3\xb8rlige deler av landet og i Amhara- og Tigrayregionen. N\xc3\xa5r regnet s\xc3\xa5 kommer, er oversv\xc3\xb8mmelser et vanlig problem, s\xc3\xa6rlig i s\xc3\xb8r og \xc3\xb8st i landet. Bare 38\xc2\xa0% av innbyggerne har tilgang til rent vann._NEWLINE_Folketallet i Etiopia er raskt \xc3\xb8kende, og ventes \xc3\xa5 passere 100 millioner innbyggere om kort tid. Den \xc3\xa5rlige befolkningsveksten er p\xc3\xa5 3,2\xc2\xa0%, noe som er den 8. raskeste befolkningsveksten i verden. Gjennomsnittlig levealder har \xc3\xb8kt fra 45 \xc3\xa5r i 1991 til 56 \xc3\xa5r i 2010, og barned\xc3\xb8deligheten er halvert i den samme perioden. Gjennomsnittlig levealder p\xc3\xa5 56 \xc3\xa5r gir likevel bare en rangering som nummer 195 av 221 land (2011)._NEWLINE_Gjennomsnittlig f\xc3\xb8der hver kvinne 6 barn, mens spedbarnsd\xc3\xb8deligheten er s\xc3\xa5 stor som 7\xc2\xa0%, noe som er den 17. h\xc3\xb8yeste spedbarnsd\xc3\xb8deligheten i verden (2011)._NEWLINE_Man mangler data for utbredelsen av hiv/aids.\n_START_SECTION_\nKvinners stilling\n_START_PARAGRAPH_\nKvinners stilling i Etiopia er f\xc3\xb8rst og fremst utfordret av generell fattigdom. En annen helserisiko er tidlige giftem\xc3\xa5l; selv om det er en 18-\xc3\xa5rsgrense for \xc3\xa5 inng\xc3\xa5 ekteskap viser tall fra 2004 at 30\xc2\xa0% av jenter mellom 15 og 19 \xc3\xa5r var gift, enker eller skilt. Dette gir tidlige svangerskap og stor risiko for m\xc3\xb8dred\xc3\xb8dsfall ved f\xc3\xb8dsler._NEWLINE_Kvinnelig omskj\xc3\xa6ring praktiseres blant mange folkegrupper i Etiopia, tilsynelatende uavhengig av religion. Bruderov med tilh\xc3\xb8rende voldtekt praktiseres i noen regioner. Polygami er forbudt.\n_START_SECTION_\nSivile organisasjoner\n_START_PARAGRAPH_\nReligion og folkegruppe er de viktigste faktorene i landets sosiale struktur. _NEWLINE_Selv om det er grunnlovsfestet organisasjonsfrihet, er organisasjoner i praksis underlagt tett kontroll, og organisasjoner som mottar utenlandsk st\xc3\xb8tte har, i henhold til en lov fra 2009, ikke anledning til \xc3\xa5 drive med sp\xc3\xb8rsm\xc3\xa5l knyttet til politiske rettigheter eller menneskerettigheter._NEWLINE_Det er rundt 300\xc2\xa0000 fagforeningsmedlemmer i Etiopia, hvorav mer enn 203\xc2\xa0000 er medlemmer av Confederation of Ethiopian Trade Unions. Det lave antallet, sett i forhold til folketallet, kan forklares med den beskjedne industrialiseringen. Fagforeninger hadde en sen start i landet, fordi det ble sett p\xc3\xa5 som oppr\xc3\xb8rsk i keiserriket. Myndighetene vedtok i 1962 en lov som tillot fagforeninger, og anerkjente i 1963 den f\xc3\xb8rste fagforeningen. Den dav\xc3\xa6rende milit\xc3\xa6rjuntaen skiftet i 1978 og 1982 ut ledelsen i fagforeningen, fordi de ans\xc3\xa5 den for \xc3\xa5 sabotere, og ikke anerkjenne prinsippet om demokratisk sentralisme. Fagforeningene er pr 2010/2011 under streng kontroll fra myndighetene, som p\xc3\xa5beroper seg rettet til \xc3\xa5 overpr\xc3\xb8ve innmelding i fagforeninger. Det har ikke v\xc3\xa6rt (lovlige) streiker i landet siden 1993.\n_START_SECTION_\nLitteratur og skriftkultur\n_START_PARAGRAPH_\nEtiopia er et av de landene i Afrika som har den lengste sammenhengende skriftkulturen, trolig fordi kristendommen, med sin tekstbaserte virksomhet, tidlig fikk fotfeste i landet. Allerede omkring \xc3\xa5r 350 ble kristendom statsreligion i det dav\xc3\xa6rende kongeriket Aksum, og den etiopisk-ortodokse kirke har fortsatt oppslutning fra 43\xc2\xa0% av innbyggerne. Den f\xc3\xb8rste bibeloversettelsen kan trolig dateres til 400-tallet. De eldste kjente manuskriptene er fra 1300-tallet, og s\xc3\xa6rlig kan nevnes Kebra Nagast (ca. 1320), en tekst som gjennom sagn og teologi knytter den etiopiske kongeslekten til Kong Salomo. Den noe eldre teksten Fetha Nagast er en kirkerettslig, sivil- og statsrettslig tekst, datert til rundt 1240. Kirkespr\xc3\xa5ket har inntil nylig v\xc3\xa6rt geez._NEWLINE_Den f\xc3\xb8rste litteraturen p\xc3\xa5 folkespr\xc3\xa5ket amharisk er fra tidlig 1900-tall. En av de f\xc3\xb8rste romanene er Lebb wallad tarik (1908), en l\xc3\xa6retekst av Afawarq Gabre Yesus. Senere forfattere er Menghistu Lemma (1925\xe2\x80\x9388), Ashenafi Kebede (1937\xe2\x80\x9398), Sahle Sellasie (f\xc3\xb8dt 1936), Daniachew Worku (f\xc3\xb8dt 1936) og Abbe Gubegna (f\xc3\xb8dt 1934). Vanlige tema i 1900-tallets litteratur var etiopisk historie og samtid. Etter keiserrikets fall i 1974 har litteraturen hatt d\xc3\xa5rligere k\xc3\xa5r, b\xc3\xa5de p\xc3\xa5 grunn av sensur og landets generelt d\xc3\xa5rlig sosiale og \xc3\xb8konomiske situasjon. Maaza Mengiste (f\xc3\xb8dt 1971) er en eksiletiopisk forfatter bosatt i USA.\n_START_SECTION_\nMusikk og teater\n_START_PARAGRAPH_\nTradisjonell etiopisk musikk preges av kulturm\xc3\xb8tet mellom arabisk musikk og afrikansk musikk. I vest er afrikansk flerstemmighet utbredt, mens de muslimske folkegruppene i \xc3\xb8st bruker tradisjonelle arabiske musikkuttrykk. Etiopisk kristen musikk regnes som en arv fra den halvt legendariske St. Yared fra 500-tallet. Amharerne har preget kirkens liturgi, som bruker ornamentert \xc3\xa9nstemmig sang til rytmeinstrumenter. Begena er en tistrenget lyre som er s\xc3\xa6regen for de nordlige h\xc3\xb8ylandsomr\xc3\xa5dene i Etiopia og Eritrea. Den er et finkulturinstrument som ofte spilles meditativt eller til religi\xc3\xb8se tekster._NEWLINE_Den muslimske musikkstilen manzuma er utviklet i den nord\xc3\xb8stlige delen av landet, og har bredt seg. Opprinnelig ble den sunget p\xc3\xa5 amharisk, men i de vestlige delene av landet synges manzuma ogs\xc3\xa5 p\xc3\xa5 oromo._NEWLINE_Innen moderne musikk er Aster Aweke og Ejigayehu Shibabaw blant de mest kjente artistene. _NEWLINE_Fra biskoppelige bannbuller fra 500-tallet vet man at det fantes skuespillere i landet allerede den gang. Moderne teater kom til landet i 1916. Etter 1960 utviklet det seg en samfunnskritisk dramatisk tradisjon, skrevet og regissert av blant annet den USA-utdannede Tesfaye Gessesse.\n_START_SECTION_\nKunst og museer\n_START_PARAGRAPH_\nEtiopias nasjonalmuseum i Addis Abeba regner sin historie tilbake til en utstilling med historiske drakter i 1936. Museet ble etablert i 1958, i og med et arkeologisk institutt, og fikk sin n\xc3\xa5v\xc3\xa6rende form i 1976 da et direktorat for kulturminnevern ble opprettet. Museet har fire avdelinger: en for arkeologi og paleoantropologi (hvor blant annet Lucy er utstilt), en historisk avdeling med middelalderhistorie og kongehistorie, en avdeling for billedkunst (blant annet med arbeider av Afewerk Tekle) og en etnografisk avdeling._NEWLINE_Den eldste bevarte billedkunsten er kirkemalerier og ikoner, noen av dem fra helt tilbake til 1300-tallet. P\xc3\xa5virkningen fra bysantinsk kunst er p\xc3\xa5tagelig._NEWLINE_De ni verdensarvstedene i landet omfatter b\xc3\xa5de natur- og kulturminner. I Aksum finnes ruiner og obelisker etter kongeriket Aksum fra 300\xe2\x80\x931100-tallet; i Gonder ligger den originale borgen Fasil Ghebbi med en arkitektur preget av kulturm\xc3\xb8ter; i den \xc3\xb8stlige byen Harar er det den befestede gamlebyen som er vernet. Stelene i Tiya er minner fra en ukjent forhistorisk kultur, mens Konsos kulturlandskap gjenspeiler en nyere \xc3\xa5kerbrukskultur. Landets mest ber\xc3\xb8mte kulturminne er Kirkene i Lalibela, som ble hugget ut av fjellet p\xc3\xa5 1200-tallet.\n_START_SECTION_\nMat og drikke\n_START_PARAGRAPH_\nDet etiopiske kj\xc3\xb8kkenet preges av krydrede gr\xc3\xb8nnsaks- og kj\xc3\xb8ttretter. En vanlig rett er wat, en stuing servert p\xc3\xa5 et tynt surdeigsbr\xc3\xb8d kalt injera. Br\xc3\xb8det lages av teffmel. Retten serveres vanligvis uten bestikk, og man bruker br\xc3\xb8det til \xc3\xa5 plukke opp mat fra tallerkenen._NEWLINE_Etioperne bruker sjelden svinekj\xc3\xb8tt, ettersom de fleste er ortodokse kristne, muslimer eller j\xc3\xb8der. Den etiopisk-ortodokse kirke foreskriver ukentlige fastedager i tillegg til fastetiden, og dette har bidratt til \xc3\xa5 utvikle en kultur for vegetarretter, og flere typer matolje: sesamolje, saflorolje og nuug._NEWLINE_En vanlig drikk i Etiopia er tej, som blir laget av honning og vann. Den har et alkoholinnhold p\xc3\xa5 et sted mellom 6 og 11\xc2\xa0% og blir fremstilt av Gesho (Rhamnus prinoides), som tilh\xc3\xb8rer geitvedslekten. I de etiopiske h\xc3\xb8ylandene drikkes det ofte et \xc3\xb8l kalt talla, som blir laget av teff.\n_START_SECTION_\nIdrett\n_START_PARAGRAPH_\nEtiopia er s\xc3\xa6rlig kjent for sine mellomdistanse- og langdistansel\xc3\xb8pere, som regelmessig er blant verdens beste. Den f\xc3\xb8rste var Abebe Bikila som ble den f\xc3\xb8rste afrikaneren som vant et OL-gull; i maraton under Sommer-OL 1960. Haile Gebrselassie, Kenenisa Bekele, Miruts Yifter og Meseret Defar er noen av de fremste ut\xc3\xb8verne._NEWLINE_Landet deltok f\xc3\xb8rste gang i De olympiske leker i 1956, og har (per 2011) vunnet 38 medaljer, alle i l\xc3\xb8ps\xc3\xb8velser i friidrett._NEWLINE_Etiopia vant Afrikamesterskapet i fotball 1962. Fotballandslaget har ellers ingen meritter \xc3\xa5 vise til."